Papersnake/gushiwen huggingface dataset:
陪郭适庵方伯游匡庐
释今覞（明代）

匡庐高高不可极，积气天近寒云值。晴空风雨飘长虹，掩映光连湖水碧。

香炉日暖赤霞明，禹碣苍崖青藓匿。我曾浩荡纵襟期，凭虚不觉心魂歇。

方伯奇情天外开，降灵嵩岳见弘才。暂假东山恣游屐，南历三湘北五台。

浔阳两度访庐山，玉渊潭水照心颜。不惜招携方外侣，野田麋鹿喜追攀。

白鹤棋声泉石里，柴桑人家明灭间。遂淩绝顶驰逸驾，叠壁高奇竞叱咤。

奔激洪涛万木声，旋风吹尽层峦下。浮云走处巨石移，咫尺丹梯不敢跨。

天池寺，佛手岩，清江九派过征帆。山前山后围松杉，且携明月卧萝庵。

闲枕清风酒半酣，岘山真笑羊公憨。方伯言，余侧耳，嗒然丧我忘非是。

七十东坡閒羡此，蝴蝶栩栩誇庄子，将閒索閒何足齿。

圯桥已进老人履，东山忽为苍生起。把臂一笑聊相视，林响斋钟我说止。
观大洪淳公送觉上人颂演为四首 其一
程俱（宋代）

异类潜行未兆前，个中谁辨正中偏。沈沈海底三更月，杳杳长空万里天。
赠刘舍人古意
徐彦伯（唐代）

女床閟灵鸟，文章世所希。巢君碧梧树，舞君青琐闱。

或言凤池乐，抚翼更西飞。凤池环禁林，仙阁霭沉沉。

璇题激流日，珠缀绵清阴。郁穆丝言重，荧煌台座深。

风张丹戺翮，月弄紫庭音。众彩结不散，孤英跂莫寻。

浩歌在西省，经传恣潜心。
逢韩茂贻因赠并追伤戴敬夫
邢昉（明代）

莫道相逢久叹嗟，尚怜流落在天涯。
故人长隔黄垆面，苕水空天白雪花。
行路更无磨镜具，扣门唯识卖浆家。
羌村暮雨归何处？青草茫茫去转赊。
秦淮
刘元高（宋代）

横凿南山贯北津，安知丰沛有真人。
六朝不得中原土，犹使英雄欲过秦。
红梅花
董嗣杲（宋代）

瘦倚西冈石圃阴，玉容忽抹艳妆深。
染春应借东君手，眩眼曾疑北客心。
霞吐丰姿情脉脉，雪遗香影梦沈沈。
粥饧风景清明近，错认庐山种一林。
次韵郭删定观潮四绝
喻良能（宋代）

白浪初看云出门，惊涛旋见大江奔。
不因江海雷霆斗，安识蛟龙窟宅尊。
蒲坂行
陆厥（南北朝）

江南风已春，河间柳已把。雁反无南书，寸心何由写。

流泊祁连山，飘飖高阙下。
芝山吟
彭罙（元代）

西山有灵芝，我采茹其芳。吐气为卿云，绚烂纷天章。

紫微上卿不敢惜，手抉氛埃看五色。虎豹卫关深九重，倏烁电光迷白黑。

归来不是故山遥，天风卷幔正飘飘。化作慈溪泮林雨，坐令嘉植长春苗。

碧涧泠泠煮芹藻，恰似山中采芝好。咀华滋味与人同，粱肉朱门祇素饱。

阖闾城头秋日凉，停云只隔钱塘江。西山日夜生辉光，山中紫芝烨烨长，更结飞霞高颉颃。
散策郊行有怀社友
胡仲弓（宋代）

散策寻诗料，过从野老家。
水宽蛙世界，花暖蝶生涯。
翠箔风为卷，青山云半遮。
怀人千里外，搔首夕阳斜。
长夜
谢晋（明代）

长夜不眠思往事，老年芜学叹平生。拨残炉火知霜沾，挑尽灯煤待月明。

桐抱孙枝交瘦影，雁联宾侣带寒声。江南江北遥相望，烟水迷茫万里情。
江神子（韦城道中寄李祖武、翟淳老）
王安中（宋代）

荷花遮水水漫溪。柳低垂。乱蝉嘶。舍辔何妨，临水照征衣。一扇香风摇不尽，人念远，意凄迷。

骑鲸仙子已相知。数归期。赋新诗。更想翟公，门外雀罗稀。陶令此襟尘几许，聊欲向，北窗披。
句
杨徽之（宋代）

杳杳烟芜何处尽，摇摇风柳不胜垂。
题董邦达山水十二幅 其一 泉音松吹
弘历（清代）

淙淙谡谡动中閒，松吹泉音应答间。一与耳谋飞逸兴，依稀昨岁坐寒山。
上霅川裴郎中
罗隐（唐代）

贵提金印出咸秦，潇洒江城两度春。一派水清疑见胆，

数重山度欲留人。望崇早合归黄阁，诗好何妨恋白蘋.

自是受恩心未足，却垂双翅羡吴均。
摸鱼儿·倚薰风
叶阊（宋代）

倚薰风、画阑亭午。采莲柔舻如语。红裙溅水鸳鸯湿，几度云朝雨暮。游冶处。最好是、小桥芳树寻幽趣。绣帘低护。任凉入霜纨，月侵冰簟，长夏等闲度。

都如梦，怅望游仙旧侣。遗踪今在何许。愁予渺渺潇湘浦。槛竹空敲朱户。黯无绪。念多情文园，会草长门赋。酒酣自舞。笑满袖缁尘，数茎霜鬓，羞杀照溪鹭。
蝶恋花
孙荪意（清代）

深掩重门春院静。又是年时，一段销魂景。未过花朝春尚嫩。

柳梢渐觉黄金褪。

睡起髻鬟斜不整。注罢沉檀，火灭香篝冷。帘外樱桃花落尽。

晚来几番东风紧。
灞上偶成 其二
王志瀜（清代）

晴烟瓦屋野人家，屋上青山一缕斜。林树何嫌霜气拂，丹黄转得傲春花。
诗送鳍叟建安理曹
林希逸（宋代）

能廉不患不能官，折狱偏劳是建安。一掾虽微关涉大，三司分立应酬难。

平反送喜非徒养，叹息求生岂尚宽。积庆如翁须趾美，厚培福本称鹏抟。
途次宿友人别墅
谭用之（五代）

千里崤函一梦劳，岂知云馆共萧骚。
半帘绿透偎寒竹，一榻红萧坠晚桃。
蛮酒客稀知味长，蜀琴风定觉弦高。
感君岩下闲招隐，细缕金盘鲙错刀。
送王性存亲迎后归省
杨士奇（明代）

朝辞金阙去，千里赴庭闱。锦绣行春昼，何须五色衣。

岸花明画障，江月净琴徽。一路弹新调，鸳鸯不独飞。
立春日邂逅周文显于子畅兄许饮酒论文欢有余
赵蕃（宋代）

文字追秦汉，箪瓢保贱贫。
延英空侧席，下里老斯人。
倾盖宁嗟晚，推门莫厌频。
罢谈刍狗用，且看土牛春。
虞美人
邵笠（清代）

金铃密缀桐龙凤。粉淡檀痕重。半遮团扇眼波斜。多恐养娘偷检、守宫砂。

翠眉一霎愁峰锁。挼碎芙蓉朵。问伊底事忽娇嗔。道是采花掠乱、鬓梢云。
送春
荣光世（清代）

韶光九十暗相催，红雨无声点绿苔。怪底东风忙不了，吹将春到送春回。
哀崇庆常牧殉节诗
袁鹏翥（清代）

一死真慷慨，英魂逆竖惊。常山舌堪断，宋瑞面如生。

鹤税辽阳驾，歌招楚些声。儒林谁得似，麟阁蚤垂名。
自君之出矣
刘骏（南北朝）

自君之出矣，金翠暗无精。思君如日月，回迁昼夜生。
解印后病中书怀二首留别南都诸同游 其二
边贡（明代）

一别齐川路，两年今始归。久知麋鹿侣，遥待薜萝衣。

洞古龙还在，林深鸟不飞。入山城市隔，从此迹应稀。
再次韵十首
陈造（宋代）

重见发更白，羁栖偕在行。
余嗟遽如许，子亦可怜生。
不粒书新券，霜蔬煮破铛。
诗成莫浪出，或取世儒轻。
风入松·乾坤爻体两相缠
王吉昌（元代）

乾坤爻体两相缠。绕造化机权。刚柔变态分动静，斡生成、运契周天。日月阴阳匹配，聚戊室，镇团圆。两情将养入琼田。?玉雪团团。占得长生曹溪路，向五湖、四海留连。领略尊禅祖意，抱真乐，复便便。
送春
郑鹏（明代）

不见红芳空绿阴，临阶聊把一杯倾。须知四序循环理，莫讶三更杜宇声。

枣杏看看催火改，园林处处有蝉鸣。王孙可恨归来晚，芳草凄凄万里情。
戏书 其三
李彭（宋代）

渫井寒泉彻底清，不容私地有蛙鸣。修除何独充庖易，要看箨龙将雨行。
丁山眺望
赵处澹（宋代）

绝顶苍崖险，藤萝手自攀。
云烟万里迥，宇宙一身闲。
秋气悲才子，夕阳明远山。
看看九日至，黄菊翠岩间。
次韵常之用前人韵赋梅花十绝 其五
许及之（宋代）

每爱孤山静思凝，岁寒不脱柏青青。暗中参得横斜趣，不费陶潜影答形。
中秋夜玄云蔽月行
李新（宋代）

惆怅中秋不见月，太阴垂云兔藏窟。
我欲上天扫玄云，桂露团团渍冰阙。
中天放出千里光，层楼翠阁遥相望。
一盃盃重相劝，今年赏汝中秋愿。
上天高高末由到，玄云愈浓不可扫。
空庭蜡炬落寒花，宫裘想舞秋风老。
昼眠
强至（宋代）

酣酣枕上息吾形，日过南窗第几棂。
所得高眠容幕府，为无深责系朝廷。
苦遭浮蚁催来熟，忽被幽禽唤得醒。
却整葛巾寻晚酌，竹间呼客尽吾瓶。
次韵饮水登万象亭之什
林一龙（宋代）

黯淡是州城，川原一望平。
天高众峰逼。人立片云生。
拂石同僧生，移筇避蚁行。
岩阿有泉眼，不改旧时清。
谢元道惠桂树子
韩维（宋代）

洛阳奇卉兼四方，妖姿冶艳争春阳。
蔚然幽佳独凌霜，中岩无人閟寒芳。
山翁军搜劚青苍，名园得之为辉光。
护以雕兰面朱堂，叶敷瑶碧丹华扬。
我今蓬茨蔽短墙，愧尔佳植空埋藏。
骚人托辞兴端良，辰赠顾德岂所当。
角弓之诗不敢忘，与君岁暮扬芬香。
旧酬梓路运使赵諴度支
赵抃（宋代）

东川使者驻前旌，西念邻邦眷旧情。屐齿峻登云顶寺，诗筒遥旧锦官城。

民间乐矣原田稔，境上熙然岳犴平。闻说提封足和气，我心欢快为宗盟。
安期岩
黎崇勚（明代）

遥从海上见三山，恍惚安期共往还。却笑秦王招不得，空留玉舄在人间。
偈二首
释端裕（宋代）

易填巨壑，难满漏卮。
若有操持，了无难易。
拈却大地，宽绰有馀。
放出纖毫，碍塞无路。
题叔夏乐谷
胡寅（宋代）

君知至乐本难名，何事犹令谷应声。
植杖自锄园草绿，挂瓢时浥涧泉清。
了无歌吹娱宾人，只有诗书养性情。
却恐仁人尚蒿目，又须凭酒破愁城。
望湖滨红蓼甚丽
顾璘（明代）

湖外秋容淡晚霞，桃源何处泛来花。西风也自嫌寥落，点缀芳菲付水涯。
依韵和酬提刑都官寒食阻风见寄
曾巩（宋代）

画舡齐泊倚青山，正值春风阻往还。
江作鼓鼙声浩渺，树为城障绿回环。
幽花婀娜偏当眼，啼鸟交加亦解颜。
使者文章工不浅，尽将模写寄柴关。
西枝村寻置草堂地，夜宿赞公土室二首
杜甫（唐代）

出郭眄细岑，披榛得微路。溪行一流水，曲折方屡渡。

赞公汤休徒，好静心迹素。昨枉霞上作，盛论岩中趣。

怡然共携手，恣意同远步。扪萝涩先登，陟巘眩反顾。

要求阳冈暖，苦陟阴岭沍.惆怅老大藤，沈吟屈蟠树。

卜居意未展，杖策回且暮。层巅馀落日，早蔓已多露。

天寒鸟已归，月出人更静。土室延白光，松门耿疏影。

跻攀倦日短，语乐寄夜永。明燃林中薪，暗汲石底井。

大师京国旧，德业天机秉。从来支许游，兴趣江湖迥。

数奇谪关塞，道广存箕颍。何知戎马间，复接尘事屏。

幽寻岂一路，远色有诸岭。晨光稍曚曨，更越西南顶。
题郑氏籯金堂
汪应辰（宋代）

子云抱遗经，寂寞饥欲死。
谁家千金郎，车马塞闾里。
如何今世千，持此欲胜彼。
要知圣贤心，不为取青紫，
冷暖自所知，吾言聊尔尔。
春山
卫宗武（宋代）

新晴散佳丽，列阜气尤豪。
腻草翻风沃，芳林映日高。
殢情醲似酒，溢目涌如涛。
众史应难画，吟将入彩毫。
拟寒山寺 其九十三
释怀深（宋代）

譬如临明镜，面目各相对。好者默自欣，丑者默自愧。

唯镜两无情，光明常一体。若人心似镜，成佛在弹指。
次韵侯宣城叠嶂楼双溪阁长篇
苏辙（宋代）

作官如负担，一负当且驰。
不知息肩处，妄问道远迩。
我乘章江流，却入宛溪水。
舍舟陟崔嵬，行路极旬已。
名都便欲过，佳处赖公指。
仰攀叠嶂高，俯阅双溪美。
不悟身乘空，但觉风吹耳。
云烟变遥壑，歌吹闻近市。
倦游得清旷，行役有新喜。
公言顷榛秽，斩伐従我始。
堰水种蒲莲，开山莳梅李。
拥本待成阴，养花要食子。
遗风揖桓谢，父老邀黄绮。
邦人鱼依蒲，食客莪在芷。
春阴迫寒食，谓我姑且止。
嗟余去乡国，屡把刀环视。
感公鹄鹭修，怜我凫鸭庳。
异邦逢故人，宁复固辞理。
高谈云汉上，烂醉笙歌里。
落日尽公欢，推挽未应起。
题云梯石和王东卿壁间韵
廖行之（宋代）

客里春愁万绪长，归心宛转九回肠。
鸟声啼破刀头梦，似是晓人犹异乡。
书事七首
时少章（宋代）

高帝神灵未可诬，至今陵柏尚扶疎。
小臣眼有一石泪，准拟北来都破除。
江湖伟观
车若水（宋代）

十年不到一凭阑，景色依然两鬓斑。
龙蜃吐云天入海，楼台倒影水衔山。
僧于僻寺难为隐，人在扁舟不是闲。
孤鹤似寻和靖宅，盘空飞下又飞还。
将至珠崖过回风岭即事
陈价夫（明代）

琼南漠漠海云西，瘴岭秋风客路迷。
涧水松萝猿共饮，夕阳烟路鸟空啼。
黎人射鹿归深洞，越女乘牛度晚溪。
更欲摩崖书别恨，古苔封尽不堪题。
颂古四十五首 其三十六
释如珙（宋代）

岂要共出一只手，只教唤著沙弥来。铁铛无脚又无耳，墙下春深荠叶开。
答韩毅伯五首 其五
王炎（宋代）

三书上时宰，我常疑退之。士穷见素守，躁求亦何为。

蜀客闻此语，为我一解颐。岁晚归未得，且过江之西。

未到意先喜，主人贤足依。江西鱼稻乡，米熟蟹螯肥。

不妨且醉饱，利达自有时。
题雪猎图
王平子（宋代）

烽火一息三千年，汉家将军画凌烟。
胡儿不识征战事，龙沙万里今桑田。
丽谯声里梅花角，云暗雪深风色恶。
长嘶一骑骢蝉联，狼帽氈裘寒矍铄。
韛鹰走犬登平冈，狂狐剔眼魂飞扬。
贯雕落雁真戏剧，高鸟略尽良弓藏。
凤鸣居士双眼碧，少年读书勇无敌。
但知横行翰墨场，岂料一禽终不获。
向来百非今已无，笔端有口聊自娱。
故将胸中磊落事，写作人间雪猎图。
为户部李郎中与令季端公寓止渠州江寺偶作寄献
郑谷（唐代）

退居潇洒寄禅关，高挂朝簪净室间。孤岛虽留双鹤歇，

五云争放二龙闲。轻舟共泛花边水，野屐同登竹外山。

仙署金闺虚位久，夜清应梦近天颜。
唐多令·秋暮有感
陈允平（宋代）

休去采芙蓉。秋江烟水空。带斜阳、一片征鸿。欲顿闲愁无顿处，都著在两眉峰。
心事寄题红。画桥流水东。断肠人、无奈秋浓。回首层楼归去懒，早新月、挂梧桐。
晚眺
谢庭兰（清代）

落照没前岭，紫翠千重深。清风松下来，微凉入我襟。

归羊散村墟，宿鸟趋空林。垂钓者谁子，暝坐烟中浔。
挽赵子野母梁氏太夫人
刘宰（宋代）

元祐名家几在亡，夫子懿德足傅芳。
事夫生死终无负，教子艰辛昔备赏。
八秩燕颐天予寿，十行鸾诰月争乐。
穹窿原上春风起，无复潘舆驻夕阳。
满江红
何梦桂（宋代）

早色三分，怎禁得、几番风力。又早见、亭台绿水，柳摇金色。满眼早愁无著处，知心惟有幽禽识。望青山、目断夕阳边，孤云隔。

琴酒我，成三一。湖外舫，山头屐。且莫教早去，乱红堆积。记得年时陪宴赏，重门深处桃花碧。待修书、欲寄楚天遥，无行客。
十日雨中对花
周紫芝（宋代）

客有谁持酒，花犹解过墙。西风吹画幕，细雨湿红妆。

此地当愁眼，回头隔异乡。几时攲醉帽，一朵荐重阳。
春日杂书十首 其七
朱淑真（宋代）

月筛窗幌好风生，病眼伤风泪欲倾。
写字弹琴无意绪，踏青跳菜没心情。
次韵何若谷都官灯夕
赵抃（宋代）

千门灯烛事遨游，车马通宵不暂休。幸免烟氛遮皓月，任随笳鼓杂鸣驺。

金壶漏下丁丁永，玉斝霞生滟滟流。帝泽远临人鼓腹，赣川宜有太平讴。
登嘉州万景楼
袁说友（宋代）

我行大江西，胜槩数追逐。
南楼岳阳上，雄绝快心目。
今到西南第一楼，嗟哉余子真碌碌。
岩层嶂叠匝天外，蒲净葭丛蘸江曲。
三峨之雪晚在望，九顶之云暗相矗。
萦纡拱揖俨左右，吞吐澎湃环山腹。
瀰瀰漭漭三万顷，何止江郊供远瞩。
俯观大象欲堕地，仰摘星辰几可掬。
一天万景不可状，尽付此楼归约束。
朝中措·斜阳留照有馀红
赵师侠（宋代）

斜阳留照有馀红。烟霭淡冥濛。麦陇青摇一望，前山翠失双峰。高台徙倚，松飘逸韵，梅减冰容。俯视尘寰如掌，翩然我欲乘风。
夏日游湖李文学有诗索答
李学一（明代）

西湖新水与堤平，湖上群峰俨削成。兰棹泛时汀芷绿，芒鞋到处岸霞明。

年华荏苒惭双鬓，夜景霏微对短檠。野老近来疏散甚，阳春白雪讵能赓。
春草
卢德仪（清代）

春色渺无寄，春心无处藏。昨宵微雨过，一线草痕长。

泥润看成活，风过别有香。天涯羁旅客，为尔更思乡。
小苑春望宫池柳色
张季略（唐代）

韶光归汉苑，柳色发春城。半见离宫出，才分远水明。

青葱当淑景，隐映媚新晴。积翠烟初合，微黄叶未生。

迎春看尚嫩，照日见先荣。倘得辞幽谷，高枝寄一名。
还丹复命篇 其二
薛道光（宋代）

精气元无本，神灵共一家。但能擒五贼，自可结三花。

甲乙无令失，庚辛不要差。一阳归正令，七返转河车。
春思
张玉孃（元代）

玉勒雕鞍燕北春，闲愁空自惜芳尘。
杨花入户还飞去，应笑虚帏翠被新。
渔家傲
丁羲叟（宋代）

十里寒塘初过雨。采莲舟上谁家女。秋水接云迷远树。天光暮。船头忘了回来路。

却系兰舟深处住。歌声惊散鸳鸯侣。波上清风花上雾。无计去。月明肠断双栖去。
寒食篇
王泠然（唐代）

天运四时成一年，八节相迎尽可怜。秋贵重阳冬贵腊，不如寒食在春前。

禁火初从太原起，风俗流传几千祀。算取去年冬至时，一百五日今朝是。

今年寒食胜常春，总缘天子在东巡。能令气色随河洛，斗觉风光竞逐人。

上阳遥见青春见，洛水横流绕城殿。波上楼台列岸明，风光所吹皆流遍。

画阁盈盈出半天，依稀云里见鞦韆。来疑神女从云下，去似恒娥到月边。

金闺待看红妆早，先过陌上垂杨好。花场共斗汝南鸡，春游遍在东郊道。

千金宝帐缀流苏，簸琼还坐锦筵铺。莫愁光景重窗闇，自有金瓶照乘珠。

心移向者游遨处，乘舟欲骋凌波步。池中弄水白鹇飞，树下抛球彩莺去。

别殿前临走马台，金鞍更送彩毬来。毬落画楼攀柳取，枝摇香径踏花回。

良辰更重宜三月，能成昼夜芳菲节。今夜无明月作灯，街衢游赏何曾歇。

南有龙门对洛城，车马倾都满路行。纵使遨游今日罢，明朝尚自有清明。
长城
罗邺（唐代）

当时无德御乾坤，广筑徒劳万古存。
谩役生民防极塞，不知血刃起中原。
珠玑旋见陪陵寝，社稷何曾保子孙。
降虏至今犹自说，冤声夜夜傍城根。
朱明洞景八首 其三 观窍池亭
卢龙云（明代）

造物藏无尽，居然入静观。池吟春草后，荷净倚□看。
江南五首 其一
刘克庄（宋代）

已报行营入，犹夸僣垒坚。何曾陵谷变，但见市朝迁。
霖雨歌七首 其二
顾璘（明代）

赫赫皇邑，戢戢王基。亢阳肆烈，下民其咨。天子有德，百僚师师。

奏假且严，受于神祗。霖雨既降，百物咸熙。鞠哉之咏，媲美周诗。
句
李常（宋代）

皖公山下开轩处，坐听龙吟十里长。
览镜七首 其一
陶望龄（明代）

三十七年聊把玩，峻坡驰马只轮飞。陶潜官罢知今是，梵志人轮叹昔非。

白骨观成看世妄，青山招隐与心违。桃花一雨平湖满，且乞长竿守钓矶。
唐王孙孔炎以南阳方奉常书索赠辄投鄙句
欧大任（明代）

宛都吾记昔年游，客解金貂向酒楼。熊耳西看曾积甲，胎簪南酒始酾流。

中原麟趾周公族，一代龙驹汉子侯。谁似河间陈雅乐，知君心系五云秋。
元夕被雨病中有感 其一
周密（宋代）

病怀惟与静相便，尽把欢游乞少年。沉水一炉诗一卷，细听春雨枕书眠。
和陈择之春日四绝 其一
张栻（宋代）

花落花开总可怜，峤南亦复好风烟。雨馀起我故园梦，漠漠浮鸥水拍天。
寿喻封翁七秩
胡应麟（明代）

三生曾授大还丹，七纪长看住翠峦。座上双龙随舞隺，亭前五马候骖鸾。

西江水接东溟近，南极星朝北斗寒。莫道授书年尚少，蒲轮行见出长安。
颂古五十五首
释绍昙（宋代）

脱体无依是病由，直须大死一回休。
西江吸尽无涓滴，便解人前不识羞。
次友梅编校独卧床
杨公远（宋代）

梅花纸帐伴书窗，毡褥平铺小小床。
趺膝横琴情自适，曲肱当枕乐偏长。
诗魂直透冰霜国，衾锦那沾粉腻香。
丈五日高眠正熟，不知前古又三皇。
天顺改元
陈钧（元代）

八銮乘捷返南轩，重沐恩光贺纪元。周室山河归正统，郭邻风雨锁流言。

青宫已见祥霓集，紫语犹闻大业存。慷慨不须歌玉树，太平还奏旧云门。
过齐东不及持斗酒酹鸣皋墓二绝寄怀 其二
胡应麟（明代）

殡宫遥锁石门寒，浅土齐东寄伯鸾。惆怅棠梨飞欲尽，乱山无语夕阳残。
纪游十首
刘克庄（宋代）

倦后入蒲龛，欣时出草庵。
偶圆灵照话，亦于善财参。
书僧房
洪迈（宋代）

陆续流泉自成句，来拥红炉听山雨。
道人更有深深处，语曲如珠蚁几度。
几砚无尘寒欲雾，雕盘篆破孤萤吐。
味如嚼蜡那禁咀，茶甘未回君莫去。
念奴娇（坐上和何司户）
王之望（宋代）

堂堂七尺，懔一时人物，孤映三蜀。闲雅风流豪醉后，犹有临邛蜀俗。十载虞庠，一官楚塞，雅操凌寒玉。江山千里，惠然来慰幽独。

落笔妙语如神，两章入手，不觉珠盈掬。从此西归荣耀处，宁假华旌高纛。乐府新声，郢都余唱，应纪阳春曲。老夫一醉，故人高义堪服。
送客游吴
毛珝（宋代）

水乡秋易冷，珍重过吴松。在旅虽难遣，于诗莫厌攻。

一轮僧寺月，半夜客船钟。况有贤州牧，知音是旧逢。
送淮西转运判官李彦恢还朝
王之道（宋代）

江头旗影弄青红，似说朝天四牡东。
抱病不容攀辔勒，送行那复遣儿童。
田均税敛千年利，福及疮痍九郡同。
此去定知还禁近，从来阴德报宜丰。
读後汉书列传
梅尧臣（宋代）

汉家诛党人，谁与李杜死。
死者有范滂，其母为之喜。
喜死名愈彰，生荣同犬豕。
呈潘潭州十首
赵蕃（宋代）

犯雪渠乘访戴舟，不逢安道便归休。
我今一月春风里，纵复回舟匪浪游。
摸斗岭
刘敞（宋代）

盘峰回栈几千层，径欲凌云揽玉绳。浪得虚名夸鄙俗，古来天险绝阶升。
明霞墓
陈绳祖（清代）

小碣明霞葬北山，魂归犹自泪潺湲。澄湖月落开妆镜，修竹风铿隐佩环。

慧业难消天意妒，风情须待老来删。春林自洒啼鹃血，肠断游人日往还。
满江红·无利无名
张昪（宋代）

无利无名，无荣无辱，无烦无恼。夜灯前、独歌独酌，独吟独笑。况值群山初雪满，又兼明月交光好。便假饶百岁拟如何，从他老。
知富贵，谁能保。知功业，何时了。算箪瓢金玉，所争多少。一瞬光阴何足道，便思行乐常不早。待春来携酒殢东风，眠芳草。
读书未终卷而睡有感
陆游（宋代）

暮年缘一懒，百事俱弃置。今遂懒到书，把卷辄坐睡。

其馀懒则懒，感此独歔欷。念昔少壮时，日夜痛磨砺。

誓言死为期，身在敢暴弃。宁知未死前，殆欲负此志。

颜回称好学，扬雄乃识字。勉哉慕前修，自画圣所讳。
和王子宽韵
吕声之（宋代）

绿荫千重竹，清流一带溪。
子真耕谷口，杨震讲关西。
手摘星辰近，名登泰华齐。
古来公相业，谁不起锄犁。
都门答许海秋原韵
宗源瀚（清代）

春明怀抱一为开，搔首南天拨马回。薄宦深惭投笔吏，忧时谁马出群才。

高文京国同声寡，怨笛山阳变徵哀。为报临江摧旧宅，寒云凄断凤凰台。
李坚甫净居杂题一十三首·桧轩
文同（宋代）

翠羽攒何密，青丸缀实繁。
谁知人与木，俱是太清孙。
纪闻
杨万里（宋代）

人道真虚席，心知必数公。
宾王歁钓筑，君实误儿童。
天在升平外，春归小雪中。
何曾忘诸老，渠自爱松风。
青云行寄袖石太史孝凤兵部润臣展云芝房三侍读
王柏心（清代）

故人在青云，天上五色鸾。为群野夫卧野山，乍可放浪渔樵间。

野山忽堕青云书，经年曾未答琼琚。谁料野山迩烽火，羌村同谷无定居。

自从盗起乱岭表，乘虚突犯三湘道。秋来又报潭州围，气蹴雄城愁欲倒。

先帝末年尝厌兵，岭海盗贼潜已萌。疆臣稍稍置不问，旷野虎兕来纵横。

古时牧守任将帅，今时将帅直儿戏。幺么鼓行不能制，此事为忧恐非细。

山谷暴桀如蜂屯，尽倚粤寇为本根。斫吏盗库敢僣署，呜呼祸烈难具论。

颇闻戍卒利剽掠，有司不免肆徵索。野夫感时涕如雨，身贱无由叩天鼓。

回首青云有数公，退食浩叹将无同。曷不陈此区区忠，大修赏罚问疾苦。

群盗立化为耕农，将得力牧相风后。陛下鸿名天地寿，巍巍中兴功不朽。

青云客问野山叟，向者杞忧复何有。
思平泉树石杂咏一十首。舴艋舟
李德裕（唐代）

无轻舴艋舟，始自鸱夷子。双阙挂朝衣，五湖极烟水。

时游杏坛下，乍入湘川里。永日歌濯缨，超然谢尘滓。
遣怀
陆游（宋代）

有志师千载，无方起九原。
山园菜常瘦，村店酒多浑。
衰疾形诗句，穷愁入梦魂。
傍观任嘲笑，吾道始应尊。
经咸阳北原
马戴（唐代）

秦山曾共转，秦云自舒卷。古来争雄图，到此多不返。

野狖穴孤坟，农人耕废苑。川长波又逝，日与岁俱晚。

夜入咸阳中，悲吞不能饭。
扬州春词三首
姚合（唐代）

广陵寒食天，无雾复无烟。暖日凝花柳，春风散管弦。

园林多是宅，车马少于船。莫唤游人住，游人困不眠。

满郭是春光，街衢土亦香。竹风轻履舄，花露腻衣裳。

谷鸟鸣还艳，山夫到更狂。可怜游赏地，炀帝国倾亡。

江北烟光里，淮南胜事多。市鄽持烛入，邻里漾船过。

有地惟栽竹，无家不养鹅。春风荡城郭，满耳是笙歌。
赠许殿卿左迁镇夷州
王世贞（明代）

送子城东门，言适万里道。维昔罗施境，亥步困周讨。

高天閟清罗，毒雾施百草。鼪鼯窜深穴，山都啼木杪。

霮霮去踪绵，悠悠回轮渺。妖氛缠南极，汗漫无时晓。

在远虽明代，犹虞不自保。兰荃饶香泽，金气成枯槁。

何以贻所欢，誓言偕衷好。
梅花百咏和冯学士海粟作 其七
明本（元代）

水中仙子镜中神，夜夜相携入梦真。陇雁哀残埋玉地，朔风吹老弄蟾人。

寒添灞上双眉冻，愁压江南几屐尘。雪里不嫌情味苦，一枝占断九州春。
新镇江通判蔡挽词
周必大（宋代）

计相声名久不磨，庆余丰报属君多。
原鸰重遇非常主，庭鲤仍收最上科。
但使家声常燀赫，不辞官路独蹉跎。
仁人天岂惜眉寿，自要曾孙同逝波。
和皮日休悼鹤
魏朴（唐代）

直欲裁诗问杳冥，岂教灵化亦浮生。风林月动疑留魄，

沙岛香愁似蕴情。雪骨夜封苍藓冷，练衣寒在碧塘轻。

人间飞去犹堪恨，况是泉台远玉京。

经秋宋玉已悲伤，况报胎禽昨夜亡。

霜晓起来无问处，伴僧弹指绕荷塘。
龙蛇歌
佚名（先秦）

龙欲上天。五蛇为辅。
龙已升云。四蛇各入其宇。
一蛇独怨。终不见处所。
西邻亦新葺所居复与儿曹过之
陆游（宋代）

竹屋茆檐烟火微，长歌相应负禾归。
穷居幸可支朝夕，世事何曾有是非。
新茁畦蔬经宿雨，半开篱槿弄斜晖。
老翁略与吾年等，眷眷遮留莫苦违。
送珠上人泐潭拜塔
释德洪（宋代）

泐潭卧龙今不见，空有遗珠留世间。圆转自然离矿秽，光明聊复秘形山。

随师受嚫前身事，披掌犹存此日还。言不走盘无影迹，方知生死不相关。
趁市八首
方国骅（明代）

贾舶鱼航雪里来，冷烟残店竹檐开。难逢公子重迎亥，欲访吴檐旧姓梅。

兕酒已闻狂士哭，犊裙翻见美人哀。逋臣漫向鱼盐逐，一曲长歌日暮回。
诗一首
卢革（宋代）

疊嶂最惊目，排青隐星络。
双溪颇醒心，激素出林薄。
送文太师再致政归西都二首 其二
陆佃（宋代）

乞身章疏竟难移，双镇辞来亦重违。绝域共惊吾父在，别都今喜我公归。

渭川士宦相先后，辽海人民半是非。谁念昔曾陪祖帐，同时宾客坐中稀。
句 其七
曾肇（宋代）

紫蒂黄苞破腊寒，清香旋逐角声残。
霜夜拙清楼闻笛
欧大任（明代）

何处悲声起，寥寥入陇头。落梅怨遥夜，折柳送清秋。

月白思乡曲，云黄出塞愁。谁知郿县客，听尔泪双流。
观钓台画图
徐凝（唐代）

一水寂寥青霭合，两崖崔崒白云残。

画人心到啼猿破，欲作三声出树难。
挽程推官二首
陈淳（宋代）

壮岁声场屋，高年仅小行。
鄫江夷暴迹，湟水雪冤情。
节志冰壶洁，襟期玉井清。
竟登皇石趣，勇去谢荣名。
晚岁感旧寄永兴相国晏公
宋庠（宋代）

误知三十载，顽鲁寄洪钧。
物化青氈旧，年惊白发新。
河冰斜界陕，关树曲遮秦。
何日陪师席，孤怀跪自陈。
旅中别侄暐
许浑（唐代）

相见又南北，中宵泪满襟。旅游知世薄，贫别觉情深。

歌管一尊酒，山川万里心。此身多在路，休诵异乡吟。
奉酬长文舍人出城见示之句
陈舜俞（宋代）

春分腊雪未全消，凛冽春寒气尚骄。
摄事初忻迎社燕，寻芳因得过溪桥。
清浮蚁酒醅初拨，暖入莺簧舌渐调。
兴味爱君年尚少，莫嫌斋禁暂无憀。
过比干墓
邵雍（宋代）

精诚皦於日，发出为忠辞。
方寸已尽破，独夫犹不知。
高坟临大道，老木无柔枝。
千古存遗像，翻为诌子嗤。
感怀二首
高翥（宋代）

漂泊南州又过年，恰如杜子客鄜川。
酒堪度日难为醉，诗怕伤时未可传。
店舍无烟兵火后，街坊有月试灯前。
荒凉古驿闻吹笛，老泪纵横落枕边。
嘉庆八年九月二十二日马雨耕邀游双溪是日为雨耕七十初度作一诗呈之
姚鼐（清代）

万叠苍山两白头，清霜锦树照深秋。松岩雨径交行屐，苔石风亭醉掩裘。

世上敢言槃涧大，樽前差幸役车休。几人七十能强健？况得相从物外游。
枣下何纂纂
萧纲（南北朝）

垂花临碧涧，结翠依丹巘。非直入游宫，兼期值灵苑。

落日芳春暮，游人歌吹晚。弱刺引罗衣，朱实凌还幰。

且欢洛浦词，无羡安期远。
台城路 题谢椒石观察小苏潭词后
叶绍本（清代）

一编艳制明于锦，羡煞仙才如许。禁苑文章，襜帷事业，都付檀槽金缕。

铜驼俊侣。况公子西园，兰芽玉树。滴粉搓酥，就中多少断肠句。

花间草堂谁数，爱风情宛转，歌翻白纻。十里横塘，一溪香雪，留得骚人且住。

旧怀触迕。记赁庑皋桥，鸿泥前度。往事如云，乘香萦梦缕。
游熙六年端午帖子词·皇后合五首
崔敦诗（宋代）

剪玉菰筒翠，盘金彩缕长。
宫中多燕喜，天下正明昌。
禅院小除与莫思微
王邦畿（明代）

云林日已暮，钟鼓忽喧喧。灯火酬司命，文书祝至尊。

随人分供果，知己聚閒言。莫忆前时事，风寒鼻易酸。
淮安别回御史
王英（唐代）

远别悠悠乡梦频，逢君况是异乡春。
可怜河畔青青柳，又折长条别故人。
李氏沅江书堂
王安石（宋代）

沅江水有梁与罾，沅田树桑可蚕耕。
君於其间耻射利，独岸清蚕留朱甍。
诗书当前日开阖，冠带满坐相逢迎。
勉求高论出施设，无以私智为公卿。
【双调】得胜令_银烛照黄昏
张可久（元代）

银烛照黄昏，金屋贮佳人。酒醉三更后，花融一夜春。恩情，怕有些儿困。亲亲，亲得来不待亲。
晚
顾闻（明代）

岸帻秋堂小，临流暮雨清。
群峰倾鸟背，落叶带溪声。
林日高低下，川虹断续明。
棹歌何处发，应是采莲行。
华山寺
范成大（宋代）

五湖西岸孤绝处，旃檀大士来同住。
性空真水遍清凉，随绿出现无方所。
蒙泉新洁监泉明，瀹茗羹藜甘似乳。
何须苦问莲开未，桂子菖花了今古。
三翁采笔照青霞，从此他山都不数。
我今闲行作闲客，暂借云窗解包具。
魂清骨冷不成眠，彻晓跏趺听粥鼓。
脚力有余西坞尽，明日湾头更鸣橹。
却上东山唤德云，别峰应在银涛许。
奉和刘祭酒伤白马（此马敕赐宁王，转赠祭酒）
严维（唐代）

沛艾如龙马，来从上苑中。棣华恩见赐，伯舅礼仍崇。

镜点黄金眼，花开白雪騣.性柔君子德，足逸大王风。

色照鸣珂静，声连喷玉雄。食场恩未尽，过隙命旋终。

练影依云没，银鞍向月空。仍闻乐府唱，犹念代劳功。
湖州赠刘二弟兼呈伯瑞昆仲二首
赵蕃（宋代）

人物称吾弟，空疎愧老兄。
别来书更数，相见眼增明。
行李虽亡恙，艰危实饱更。
到家春已动，政可及农耕。
虞美人 春景
沈自炳（明代）

竹篱阵阵飞花雨，栖燕衔香语。孤云细草小溪晴，攀梅拾豆打流莺，短桥横。

杨花一似郎情薄，相见还飘泊。空余三月断肠春，万重山外楚江滨，有行人。
赵逵明大社四月一日招游西湖十首
杨万里（宋代）

今日清和和又清，王孙领客出都城。
好天胜日能多少，三到西湖始一晴。
爱日楼
夏良胜（明代）

日中楼，楼里日。侧轮晃朗碍楼低，疏绮玲珑日出入。

日在天，自上下，楼倚山云作高架。朝朝暮暮送且迎，寸影真逾连璧价。

此意何所自，有亲白发长居此。神仙好楼亲似仙，斑衣不用金与紫。

日出问授衣，日入还侍侧。未信人生一过客，双瞳炯炯漆似黑，日中犹辨丝五色。

亲年老逼少，子心忧逐喜。去日不可回，来日未可拟。

层楼尚见元宋遗，人过百龄今可几。人子心，未可识。

安得天上人，偷与长生籍，更注亲年应南极。楼中有日即有亲，仰歌长笑楚天碧。
寄保宁无门讲主
释云岫（宋代）

锦障桃花春色里，白衣雪屋月明中。此时此意无人会，海上仙山第一峰。
玉局歌
陆游（宋代）

玉局祠官殊不恶，衔如冰清俸如鹤。
酒壼钓具常自随，五尺新篷织青篛。
倚楼看镜待功名，半世儿痴晚方觉。
何如醉里泛桐江，长笛一声吹月落。
蒋公新冢石马高，谢公飞旐凌秋涛。
微霜莫遣侵鬓绿，从今二十四考书玉局。
方彦稽母安仁县太君黄氏挽辞 其一
黄裳（宋代）

文科名峻归宁日，卿部官高致养时。罔极是恩谁报得，更缘霜露有馀悲。
湖南江西道中十首
刘克庄（宋代）

蛮府参军鬓发苍，自调欸乃答渔郎。
从今诗律应超脱，新吸潇湘入肺肠。
翠光岩
郑得彝（宋代）

一棹巨川舟，相随物外游。
芳尘曾未逐，春兴若为酬。
酌石花阴湿，题岩藓墨浮。
沙鸥应笑我，留住瀫溪头。
茶园市伍家候大巡
谢廷柱（明代）

微风散轻阴，日色在云里。出郭天气佳，游衍心自喜。

肩舆历青原，瀰瀰见溪水。农家住林薮，前山若屏几。

因话田与桑，欣然忆乡里。
对酒
韦庄（唐代）

何用岩栖隐姓名，一壶春酎可忘形。

伯伦若有长生术，直到如今醉未醒。
多歧亡羊
列子（先秦）

杨子之邻人亡羊，既率其党，又请杨子之竖追之。杨子曰：“嘻！亡一羊，何追者之众？”邻人曰：“多歧路。”既反，问：“获羊乎？”曰：“亡之矣。” 曰：“奚亡之？”曰：“歧路之中又有歧焉，吾不知所之，所以反也。”

杨子戚然变容，不言者移时，不笑者竟日。门人怪之，请曰：“羊，贱畜，又非夫子之有，而损言笑者，何哉？”杨子不答。门人不获所命。

弟子孟孙阳出，以告心都子。心都子他日与孟孙阳偕入，而问曰：“昔有昆弟三人，游齐鲁之间，同师而学，进仁义之道而归。其父曰：‘仁义之道若何？’伯曰：‘仁义使我爱身而后名。’仲曰：‘仁义使我杀身以成名。’叔曰：‘仁义使我身名并全。’彼三术相反， 而同出于儒。孰是孰非邪？”杨子曰：“人有滨河而居者，习于水，勇于泅，操舟鬻渡，利供百口。裹粮就学者成徒，而溺死者几半。本学泅，不学溺，而利害如此。若以为孰是孰非？”

心都子嘿然而出。孟孙阳让之曰：“何吾子问之迂，夫子答之僻？吾惑愈甚。”心都子曰：“大道以多歧亡羊，学者以多方丧生。学非本不同，非本不一，而末异若是。唯归同反一，为亡得丧。子长先生之门，习先生之道，而不达先生之况也，哀哉！”
嘉川道中寄周正孺
文同（宋代）

草木春深后，山川雨过时。
清佳常满目，衰倦敢忘诗。
好尚旧若此，飘零今比谁。
争如画堂上，日日听新词。
送侯邦彦自南谯游建业
张以宁（明代）

君向金陵去，云帆百尺悬。杯摇江色里，诗堕菊花前。

涂水明秋月，钟山起暮烟。凤台逢李白，一为问青天。
偈颂六十八首 其十八
释法薰（宋代）

我若坐时汝须立，同坐同立成瞎汉。非瞎汉，把手大家行那畔。
浣溪沙 其二 泉湖道中赴闽宪，别诸君
辛弃疾（宋代）

细听春山杜宇啼。一声声是送行诗。朝来白鸟背人飞。

对郑子真岩石卧，趁陶元亮菊花期。而今堪诵北山移。
题人散发扁舟图
曾广钧（清代）

雨后龙眠入画图，风前鳞影乱层湖。青钱沽酒携鱼婢，绿笠掀云课橘奴。

照向篙心蛾易敛，梦回枕角麝全枯。荻花风起秋霜重，也逐游丝上鬓无。
看山木瓜花二首
刘言史（唐代）

裛露凝氛紫艳新，千般婉娜不胜春。

年年此树花开日，出尽丹阳郭里人。

柔枝湿艳亚朱栏，暂作庭芳便欲残。

深藏数片将归去，红缕金针绣取看。
送太傅相公居留洛宅
夏竦（宋代）

梓泽芝田尊帝里，玉符金钥委台司。
家传旧节居连帅，史作新书赞父师。
留府櫜鞬分骑引，都门圭组斗班辞。
共惊河洛初开奥，一日龙光四海知。
渡桑干河
雍陶（唐代）

南客岂曾谙塞北，年年唯见雁飞回。

今朝忽渡桑干水，不似身来似梦来。
三九十九日过松江五绝
汪莘（宋代）

薰风吹梦听新蝉，又向长桥舣钓船。
好剪吴松半江水，袖归三十六峰前。
比过石壁访王元渤舍人欲观棋战闻同鱼轩出游独与戎琳二师对语久之明日元渤有诗见贻次韵奉酬
刘一止（宋代）

缓缓游春且莫催，而今挥麈短辕回。一百五日天气近，二十四番花信来。

赌墅未容窥谢傅，即心聊复探黄梅。归来索共梅花笑，老眼如何得暂开。
读胡文忠遗集感赋
叶坤厚（清代）

事繁食少益坚贞，旋转乾坤志竟成。定策直追羊太傅，论功远迈李西平。

两间弥满皆真气，一片淋漓是血诚。今日河山仍巩固，起公无路涕纵横。
石头滩作
崔国辅（唐代）

怅矣秋风时，余临石头濑。因高见远境，尽此数州内。

羽山数点青，海岸杂光碎。离离树木少，漭漭湖波大。

日暮千里帆，南飞落天外。须臾遂入夜，楚色有微霭。

寻远迹已穷，遗荣事多昧。一身犹未理，安得济时代。

且泛朝夕潮，荷衣蕙为带。
题遗直轩
余淳礼（宋代）

二苏翰墨仙，同谪百蛮里。
时有田舍翁，结茅住行李。
尔来三十年，闻名辄掩耳。
天定能胜入，稍复蒙料理。
公卿寻断编，台隶藏敝屣。
败屋亦见修，变故乃如此。
开轩画遗像，凜凜有生气。
却恨封德彝，不见盛时死。
兄弟对床眠，此意孤一世。
骑鲸傥相逢，笑人真好事。
点绛唇·红杏飘香
苏轼（宋代）

红杏飘香，柳含烟翠拖轻缕。水边朱户。尽卷黄昏雨。
烛影摇风，一枕伤春绪。归不去。凤楼何处。芳草迷归路。
次韵王鸥盟秋日郊居即事
杨冠卿（宋代）

老去柴桑昼掩关，悠然得意在南山。
忘言妙处无人解，目送孤鸿天际还。
送文寿承还姑苏
王慎中（明代）

闻子扁舟将远适，令我幽居心不怿。岂无白下诸贵游，不及吴门一佳客。

斗酒相逢何草草，不语但持归去好。挟策耻为三上书，拂衣欲就五湖老。

江湖春涨桃花水，一路烟波通故里。到处难辞解榻迎，及家好是秋风起。
侯生
洪适（宋代）

淮阴束手九江闲，谁信功成颊舌间。不惜鸿沟分二国，太公今日得生还。
哀刘将军
郑思肖（宋代）

万重围里脱兵氛，匹马勤王志不分。既抱忠贞仇敌国，莫于成败议将军。

身前名照江南月，地下心衔塞北云。为痛英雄并消没，托诗为史笔传闻。
送同游归里
释元肇（宋代）

俱有萱庭念，相依岁月深。平时行乐地，此夜别离心。

晓渡吴云湿，秋生楚岫阴。独怜乌鹊喜，不到我家林。
竹间看雪二首 其一
孙觌（宋代）

乍闻槁雪堕窗前，已见飞花舞道边。梦断忽惊山竹裂，一灯照我拥书眠。
陪李端叔游颖昌西湖三首 其一
孔夷（宋代）

霜风吹老菊离离，水外秋云送雁飞。来伴谪仙闲杖屦，满林丹叶衬斜晖。
之天长会宿僧院
张耒（宋代）

萧条林下寺，客至解尘鞍。
雨过月逾白，夜深秋向寒。
老僧无俗累，爱客故盘桓。
之子静相对，松风清石栏。
题彭希益惜阴堂
夏原吉（明代）

星沙控荆湖，属邑十有二。罗湘甲西北，山水独佳丽。

彭君生其间，钟此山水异。襟宇既轩豁，丰仪更清粹。

垂髫被庭训，诗礼日讲肄。谆谆期有成，勉勉冀无坠。

岂谓霜露严，毒被椿木瘁。彷徨痛遗业，感慨念先志。

乾乾仰居诸，耿耿忘食寐。搆堂名惜阴，于以自箴励。

朝斯万卷开，夕尔一篝继。探搜圣贤心，玩索古今事。

毫芒靡或遗，纤悉必精至。时当大比秋，蹋槐赴乡试。

声华动场屋，文藻贲同类。惟君自持谦，不欲早干位。

春闱暂垂翮，卒业辟雍地。清修日益勤，阃奥愈深诣。

嗟予素薄劣，忝有乡曲谊。每瞻惜阴堂，中心窃怀愧。

愿言慎终始，毋使亏一篑。行当驭长风，扶摇九天际。

宫花醉蒲萄，黄金耀名字。远追伊召心，光辅尧舜治。

功成铭鼎彝，芳誉永无替。回视惜阴堂，煌煌孰能企。
蝶恋花·千叶早梅夸百媚
晏几道（宋代）

千叶早梅夸百媚，
笑面凌寒，内样妆先试。
月脸冰肌香细腻，风流新称东君意。
—捻年光春有味，
江北江南，更有谁相比。
横玉声中吹满地，好枝长恨无人寄。
和故人韵 其二
文天祥（宋代）

人情嗟愈变，世法合何如。气以心平定，才因意广疏。

时行或时止，无咎亦无誉。第一严交际，琴绅敢不书。
瓜州晓渡
顾陈垿（清代）

征鞍才卸客身轻，指点金焦双眼明。宿雨渐收遥岸出，海云初落怒潮平。

人归春晚犹馀兴，风入江南亦有情。正值百花新酿足，一杯先为破愁城。
吴园杂咏十九首 其四 集虚堂
彭汝砺（宋代）

室虚即生白，惟道在集虚。诗书扫尘迹，仁义外蘧庐。

形忘心亦忘，万物同一如。
段成式《酉阳杂俎》引古语
佚名（唐代）

三守庚申三尸伏，七守庚申七尺灭。
太上閤端午帖子 其三
许及之（宋代）

柈献千年实，杯行九节蒲。至尊亲上寿，家庆列成图。
又和
韦骧（宋代）

一门清训黄金贱，三叶荣名翠琰题。扬雀语言先世得，荀龙头角后来齐。

联姻君喜重交好，高闬予惭早独跻。试听野人歌盛事，满床牙笏当公圭。
清溪
胡溥（宋代）

杨柳汀洲绿四围，沙中禽鸟杂相依。
烟留群鹭和鸥卧，霞带孤鸿与鹜飞。
京师相善者乡友四人各赋一篇以见其所慕 如愚
陈渊（宋代）

义重财自轻，气刚语还直。毁誉不挂怀，行坐颇自得。

浮生困局蹙，世路亦艰棘。思君胆如斗，解我愁似织。
夜饮赵明府归来偶成
胡仲弓（宋代）

睡思浓时酒已醺，主人犹自倒金樽。
绮筵散尽月初上，画烛泣残农正分。
榕叶声中清醉梦，梅花影里返吟魂。
归来小立楼西角，紫帽峰头生白云。
独归
王安石（宋代）

钟山独归雨微冥，稻畦夹冈半黄青。疲农心知水未足，看云倚黄车不停。

悲哉作劳亦已久，暮歌如哭难为听。而我官闲幸无事，北窗枕簟风泠泠。

于时荷花拥翠盖，细浪嬲雪千娉婷。谁能攲眠共此乐，秋港虽浅可扬舲。
甘罗庙
李复（宋代）

纵横争擅势，之子独尊秦。
弱齿能专国，奇谋不借人。
拳峰凌九仞，勺粒动千钧。
过客瞻遗构，临溪野草春。
出馀杭县
张镃（宋代）

暑剧中宵枕屡移，夙兴犹得趁凉时。平冲露气篮舆稳，遥杂星芒筱炬随。

触景有诗聊记述，为人无术漫驱驰。须臾假寐谁惊觉，隔岸清风叫子规。
颂古
释道颜（宋代）

快骑骏马上高楼，南北东西得自由。
最好腰缠十万贯，更来骑鹤下扬州。
九锁山十咏 其三 龙洞
邓牧（元代）

老龙山中居，出山作霖雨。风云几聚散，田野正辛苦。

神仙地位高，使尔司下土。
次韵几复答予所赠三物三首之有石刻
黄庭坚（宋代）

九原谁复起，糟魄未传心。
不取丁仪米，疑成校尉金。
名从高位借，德有下僚沈。
笔削多瑕点，犹希畏友箴。
百香诗 其八十五 冬暖
郭居敬（元代）

一冬天气暖无霜，欹枕山楼客□乡。睡又不成吟又懒，溪风吹送野梅香。
渐江墓
汪楫（清代）

画师墓上百株梅，尽是当年密友栽。山径风高吹半折，花时更得几人来。
偈四首 其三
释法秀（宋代）

寒雨细，朔风高。吹沙走石，拔木鸣条。
赠胡子显八首 其五
释德洪（宋代）

无数花红霞委地，几重云碧幕摊空。遥知客退西园里，尽落登临语笑中。
访胡邦衡庭前四菊茂其因赋二绝
周必大（宋代）

大杓亲分两玉瓶，东篱手植万金英。
荒园有酒愁无菊，拟乞繁华助眼明。
新凉
陆游（宋代）

初卷含风八尺漪，井桐已复不禁吹。
蝉声未用催残日，最爱新凉满袖时。
寄贾元镇并问杨似贤谭德称
李石（宋代）

客子推移地，闻鸡敢晏眠。
酒楼春夜雨，柳岸早行天。
龙卧风雷宅，蚕丛绵绣川。
谭杨两州教，记我别时年。
留春
李光（宋代）

红蕉开尽槿花飞，载酒登临到落晖。秉烛更期寻胜侣，不教容易放春归。
卜算子 带喝马一声
马钰（金朝）

终日驾盐车，鞭棒时时打。自叹精神久屈沉，如病马。怎得长游精。伯乐相师来，见后频嗟讶。巧计多方赎了身，得志马。须报师恩也。
棉江欸乃九章并序 其二 胪溪
周彦敬（明代）

渔翁浩歌兮胪水曲，断港埼兮南浦缩。历远游兮凫洲，抚茸茸兮草屋。

儿力田兮饷东菑，妻烧荻兮炊粳藜。运鸾刀兮斫蟹螯，镂鳞鳞兮鲙丝。

人生此乐兮何期，秋月春风兮常在兹。良有怀兮昨之崄巇，继自今兮坦夷。

喜徵科兮未急，且归来兮迟迟。
哭二弟信臣华臣
易蘩（清代）

吾家近事不堪闻，雁序伤心两失群。白发孤镫悲寸草，青枫落日哭双坟。

萱花冷淡怜亲老，菽水艰辛赖子勤。识破彭殇同一例，拭乾泪眼看龙文。
次韵瀹留避地有忆欲归因用前韵示之
陈著（宋代）

离乱身命危，烦恼头发折。
我在在山南，百书饶苦舌。
谁知我忆在，如火煅心铁。
人生恩爱海，各自怜骨血。
初谓时节好，膝下长娱悦。
顾今□相远，矛头苟餔歠。
兵马交往来，近日尤难说。
急投一隙宽，呼在归暂合。
未问沟壑填，且偷须臾活。
春来两日强，寒气犹凛烈。
寄巢不蔽风，败纩聊同挟。
父坐母蓐卧，兄立弟裾接。
分散得团栾，不语意自浃。
为白润姊知，未须生悁结。
明朝倘可行，亦须回一匝。
游灵山得游字
邝杰（明代）

元戎小队出南州，驻节名山得胜游。日转松阴连榻净，雨馀山色带烟浮。

看花听鸟临风久，对酒吟诗意日留。幸际太平无个事，不妨行乐共悠悠。
齐天乐
张炎（宋代）

郎吟未了西湖酒，惊心又歌南浦。折柳官桥，呼船野渡，还听垂虹风雨。漂流最苦。况如此江山，此时情绪。怕有鸱夷，笑人何事载诗去。
荒台只今在否。登临休望远，都是愁处。暗草埋沙，明波洗月，谁念天涯羁旅。荷阴未暑。快料理归程，再盟鸥鹭。只恐空山，近来无杜宇。
憩东山驿
虞俦（宋代）

征车又抵东山驿，屈指前回仅两旬。多少路人相借问，不知何事往来频。
腊岭戏书
唐庚（宋代）

上世有鞭能走石，今人无铎可驱山。一回凭膝一移足，老尽行人未老颜。
和因上人四首
王之道（宋代）

水云深处见人烟，桑柘鸣鸠似可怜。
却怪银泥环四壁，由来春雨上蜗涎。
次韵洪谷瑞见和
苏籀（宋代）

此间空洞最无奇，整整从绳仅满规。
併谱沈芗及苓藿，公言羊质录鸮鸱。
秃巾鲍肆穿芒屩，争席畦丁与马医。
海浸冰销元凯癖，玉杯繁露董生帷。
省试观庆云图诗
柳宗元（唐代）

设色既成象，卿云示国都。九天开秘祉，百辟赞嘉谟。

抱日依龙衮，非烟近御炉。高标连汗漫，迥望接虚无。

裂素荣光发，舒华瑞色敷。恒将配尧德，垂庆代河图。
次韵期远见寄
赵蕃（宋代）

近市嫌纷扰，山居取静深。
俗尘虽远隔，住处阙同临。
孰愈思君瘦，频来可老吟。
便应如对面，何止伴孤斟。
和阳秀才惠诗七绝
杜范（宋代）

三载尘埃积寸心，空斋暗锁一床琴。
忽闻宫徽相勾引，聊整徽弦发旧音。
怀子昼次其韵
廖孔说（明代）

花满扬州月满栊，相寻最苦梦难同。
闷来细把《芜城赋》，读向凄凄暮雨中。
句 其二
张良臣（宋代）

客向愁中都老尽，祇留平楚伴销凝。
颂古四十首 其八
释守珣（宋代）

三拜勤劬雪到腰，觅心无处强相饶。神光冷地思量著，始觉春来雪自消。
和陈倅寄南坡牡丹诗 其一
虞俦（宋代）

功名悔不知津早，自理菟裘吾欲老。不论花木四时春，坐对溪山终日好。
李斯泰山石刻题后
孙星衍（清代）

穆书失政和，猎鼓疑宇文。峄山会稽书，摹勒非其真。

兹碑立榛会，缺画鬼所扪。迩来碧霞宫，复遭野火燔。

岂其坑儒魂，来报焚书冤。阿房三月灰，余焰犹复然。

我言嬴秦罪，在废籀古文。改篆而篆亡，毁经而经尊。

几令周孔字，禁抑不得传。非有叔重功，六义无渊原。

堂堂李丞相，独著《仓颉篇》。奉诏写石旁，下笔整不偏。

斥弃徒隶文，程邈讵敢干。法家尚刻削，此迹何真淳。

试读《逐客书》，后愚而前贤。观其遘时屯，变本亦可怜。

眇然访遗本，落落区宇间。爱此匪恤私，持赠友意殷。

人身不及纸，完好无百年。楚人得失弓，达者忘其人。

题名傥留世，何必归子孙。
颂古十九首
释慧晖（宋代）

午夜山房月色深，十分明白堕功勋。
拨开向上通天窍，烟嶂重重不见人。
次韵张晋彦秋日
王从（宋代）

地迥高楼目，天寒故国心。
江鸥无万里，云木目千寻。
门掩斜阳下，人归落叶深。
风前怅何许，入耳越乡吟。
骤雨
许正绶（清代）

不夜浑如夜，扁舟尽泊堤。风高驱浪立，雨重压山低。

云树参差鸟，烟村远近鸡。晚凉天宇霁，依旧夕阳西。
元气堂成 其一
何吾驺（明代）

十载闻鸡直禁帏，黄扉紫阁夜栖栖。偶然获遂冥鸿适，此日初成燕雀栖。

冰雪大官供匠石，龙蛇御墨照璿题。堂前依旧潇湘水，随意青尊就竹西。
淳熙八年端午帖子词·太上皇帝合六首
崔敦诗（宋代）

采索谩萦长命缕，紫芽安用引年菖。
只将三纪休兵德，圣寿宜同泰华长。
琴操·岐山操
曹勋（宋代）

豳之土兮，民之所宜。
豳之居兮，民之所依。
予何为兮尸之。我将民汝兮，
之岐之阳。汝其保宁兮，
无越汝疆。斯归斯徂兮，
其谁之将。嗟今之人兮，何思何伤。
和张文学投赠
刘克庄（宋代）

身如老桐树，拱把至于今。
阅世已焦尾，无人知苦心。
免随薪爨尽，误被斧斤寻。
曾侍薰风殿，先皇独赏音。
绛守居园池
欧阳修（宋代）

尝闻绍述绛守居，偶来览登周四隅。异哉樊子怪可吁，心欲独出无古初。

穷荒搜幽入有无，一语诘曲百盘纡。孰云已出不剽袭，句断欲学盘庚书。

荒烟古木蔚遗墟，我来嗟祗得其馀。柏槐端庄伟丈夫，苍颜郁郁老不枯。

靓容新丽一何姝，清池翠盖拥红蕖。胡鬅虎搏岂足道，记录细碎何区区。

虙氏八卦画河图，禹汤皋虺暨唐虞。岂不古奥万世模，嫉世姣巧习卑污。

以奇矫薄骇群愚，用此犹得追韩徒。我思其人为踌躇，作诗聊谑为坐娱。
悯雨
唐庚（宋代）

老楚能令畏垒丰，此身翻累越人穷。至今无奈曾孙稼，几度虚占少女风。

兹事会须星有好，他时曾厌雨其濛。山中赖有茱粮足，不向诸侯托寓公。
京居暮春感兴二首之二
贺铸（宋代）

扰扰奔蹄与疾轮，九街寻胜作狂人。
东风漫送朝来雨，可奈长安自古尘。
登城有作
杜荀鹤（唐代）

上得孤城向晚春，眼前何事不伤神。遍看原上累累冢，

曾是城伤汲汲人。尽谓黄金堪润屋，谁思荒骨旋成尘。

一名一宦平生事，不放愁侵易过身。
为僧如赋深居
陈郁（宋代）

禅居自合入山林，寰贵之中岂是深。
须信道人清似水，佳城如住海波心。
贺表兄傅仁仲常后院生男
王迈（宋代）

昔君与我夜对床，知君著意选专房。
为言东邻有女宝，胡不贮之芸辉堂。
君时为我一怂恿，以斗量金买娇宠。
小君有德比孟光，不妒不嗔回盼重。
悬在仙果结子迟，三年乃字玉麟儿。
君家多产渥洼种，英物生来骨定奇。
莫嫌外家不足数，有子端能遗其母。
旧闻络秀有伯仁，今见英娘生阿武。
萱堂一笑颜生春，从此含饴日弄孙。
他日公侯当衮衮，凤将九子俱青云。
犀钱利市人争觅，我独流涎不能得。
假饶此事卿无功，不道荐贤功第一。
庄献太后哀挽应制二首 其一
宋祁（宋代）

宝慈垂母训，一纪御璿除。地有占沙旧，天仍补石馀。

轩星沦夕纬，翟辂去宸居。异日金縢启，方知复辟书。
鄱阳湖四十韵
周弼（宋代）

巨浸连吴越，高躔直斗牛。
玄明开别府，江伯汇支流。
象纬元精逼，神奸秘怪裒。
番君疏带砺，彭蠡壮襟喉。
赴隙如无地，凭壖忽有州。
津涯逾写润，窟宅定刳幽。
岛认瀛鳌戴，涛疑阵马蒐。
珠跳怜雨驶，镜滑识风收。
树带乔枝隐，山余短碧浮。
窥觇疲罔象，睥睨忲阳侯。
漾月都迷皓，蒸云间作油。
涵濡均藻荇，冗长到{中八两边各一点}鳅。
蜃幻明嘘阁，龙腥夜拔湫。
万寻县圃玉，一带洞庭秋。
盈缩知谁纪，吞并似力揫。
鲤矜封赤鯶，龟笑斥朱眸。
嵌窦扶桑齧，珍文匠石锼。
鸥群驯野客，蚖肆傲潜虯。
罟数筐零霰，樯轻弩激鍭。
孰分浮瓠澨，或讶绕蛇丘。
弦索延商妇，舽艭送莫愁。
陶朱诚得策，神禹想遗忧。
端称潺湲弄，非无隐伏搜。
豆分高下渚，苇视去来舟。
血脉乾坤活，疮痍稼穑瘳。
披猖包息壤，琐碎略浮沤。
莲女婵娟棹，渔郎芼燥瓯。
有人搴绣被，无客傲鹴裘。
货贝穷乾没，醪羞肃丐求。
束枯论沃釜，戒覆比倾辀。
众水杯盂外，他年吐纳尤。
鹊填功未议，鲸吸志应酬。
何事轻思济，吾防果未周。
阽危心骨醉，飘泊面颜羞。
敢计乘桴去，何知戴笠游。
片帆真扰扰，只影转悠悠。
卑溼嗟梁传，星霜挂魏牟。
劳歌惭儒子，破簏付平头。
乌豉缘莼置，黄粮为鱠谋。
清螺取归日，稳棹听夷犹。
自重
孔平仲（宋代）

千金人所重，一物人所轻。君子欲自尊，接物以至诚。

行谊金石固，笑语箫韵声。群居自耸畏，暴慢何由形。
暑夕三首
王镃（宋代）

枕石云边睡一场，藓花泉洞碧松香。
朱门正役风车苦，不识山中有此凉。
游梅坡席上杂酬
李弥逊（宋代）

夜饮宁辞醉，春酲莫厌投。
有人重载酒，后会不须谋。
和陈尉
颜发（宋代）

公馀春日长，亭午吏已退。山行步晴碧，松影踏鲜翠。

杖移苔点穿，蜂抱花须坠。酒盏释春愁，楸枰醒昼睡。

行乐须及时，谁能六经醉。
和赵吉州三首
刘克庄（宋代）

今代庐陵牧，苍生属意深。
胸中丝补衮，肘后药成金。
仆自操齐瑟，公宜和舜琴。
篝灯精舍里，何日共论心。
秋晚禁庐独坐
宋庠（宋代）

霜日薄西牖，境寂趣自閒。
风篁宿天籁，海碧沈云山。
宫树未全宿，栖乌相与还。
心疑蹈虚宇，跡乃尘清班。
自顾丘壑志，何施轩冕颜。
终当谢绯服，戢翼榆枋间。
霜月
袁燮（宋代）

霜气横空月色明，寒侵肌骨不胜清。
支筇忍冻游山径，胸次都无世俗情。
和朱元晦韵
张栻（宋代）

一见琼山眼为青，马蹄不觉渡沙汀。
如今谁是王摩诘，为写清新入画屏。
题西村真琴博士所写满蒙草类虫类二卷 其二
郑孝胥（清代）

吟思谁如黄鲁直，一篇《演雅》绝新奇。老父欲觅寒虫语，也有鸣秋几卷诗。
古意
释文珦（宋代）

难与时流道，忧心常悄悄。
古道贵平易，今人尚机巧。
好古而居今，每饭不能饱。
来往无嫌猜，唯知爱沙鸟。
官塘竞渡
郑瀛（宋代）

长江百里浓于醅，天风吹作云涛堆。
吾乡好事重佳节，龙舟两两争喧豗。
今人不识灵均意，祗作龙舟多竞渡。
汨罗旧事付苍烟，空有遗歌写哀些。
再寄介征司农时家弟已定交矣
王世贞（明代）

漳江天尽尺书来，茂苑人惊匹练开。可是已经平子目，谁能不练孝标才。

冥鸿失序犹堪矫，黄鸟迁乔且莫哀。他日单车追入洛，迟君携手阖闾台。
山西妇女爱梳高髻而面色多粗黑因诗以嘲之
温权甫（清代）

高髻梳来时样妆，如何面色漆同光。嘱卿且莫回头顾，赢得人称俏丽娘。
昨晚目录之句盖聊以为戏耳何分惠之甚速耶得非乞诸其邻乎
虞俦（宋代）

累累火齐忽堆盘，水里硫黄得饫餐。忆得旧时风味在，故人唯有一任安。
冬日遥和卢使君幼平、綦毋居士游法华寺高顶临湖亭
皎然（唐代）

仁坊标绝境，廉守蹑高踪。天晓才分刹，风传欲尽钟。

城中归路远，湖上碧山重。水照千花界，云开七叶峰。

寒芳艾绶满，空翠白纶浓。逸韵知难继，佳游恨不逢。

仍闻抚禅石，为我久从容。
次韵和史馆吕相公九日偶成
晏殊（宋代）

凤阙千门制不奢，上公精意在朝家。重阳蜜饵承班诏，西苑璆朝辍泛花。

萧相未央功已半，汉皇宣室宴非赊。由来位极妨行乐，目断黄垆酒旆斜。
杂咏五言八首 其七
刘克庄（宋代）

有剑弹驩铗，无金筑隗台。孝王虽贵介，犹解客邹枚。
登芜城古台
释保暹（宋代）

无处堪高望，城边上古台。
穷秋人独立，落日雁空回，
地险千峰出，霜严万木摧。
迟吟不能下，满眼是尘埃。
赠霍尔樵分教上林
庞嵩（明代）

老剑独磨知岁久，短檠相对忆更深。东风物色年来异，又喜看春到上林。
鲁东门观刈蒲
李白（唐代）

鲁国寒事早，初霜刈渚蒲。
挥镰若转月，拂水生连珠。
此草最可珍，何必贵龙须，
织作玉床席，欣承清夜娱。
罗衣能再拂，不畏素尘芜。
和青县张树筠先生咏怀五首 其一
庞履廷（清代）

医罢归来卧草堂，生涯窃自效韩康。参苓术草药笼备，采向天台岁月长。
机山
凌岩（宋代）

六峰乔木锁云根，青接平原数里村。此处无人来听鹤，海灵山鬼哭黄昏。
渔父词一十八首。灿烂
吕岩（唐代）

四象分明八卦周，乾坤男女论绸缪。

交会处，更娇羞，转觉情深玉体柔。
泛湖晚归式之有诗见寄因次其韵
胡仲弓（宋代）

晚趁归舟醉复醒，一湖烟水淡冥冥。
自怜吟鬓新添白，强学游人去踏青。
足迹未经龙井寺，梦魂常绕冷泉亭。
何时携手同登览，花满乌纱酒满瓶。
七夕
陈普（宋代）

织女牵牛不隔河，俨然天娣与相摩。
道心万载如寒水，肯为河东起浪波。
【南吕】香遍满　闺情
未知作者（元代）

鸾凰同聘，寻思那时忒志成。谁信今番心不定，顿将人来薄幸。可怜无限情，
也似纸样轻，把往事空思省。
【懒画眉】花开花谢闷如醒，日远日蔬冷似冰，眼前光景总凄清。漫水流花
径，庭院黄昏门半扃。
【挂梧桐】谩教人忆茂陵，调琴谁共听？少个知音，斗帐沉烟冷。孤眠最若，
怕良宵永，这样凄凉如何教我捱到明。心肠纵然如铁硬，苦也思量，扑扑簌簌泪
倾。
【浣溪沙】谁惯轻，害相思病，怨只怨枕闲衾剩。两三杯酒全无兴，空教我
十二栏干独自凭。心耿耿，想起虚脾情；耳边言，那取真本兰亭。
【刘泼帽】对景、对景无心咏，倦时闻枝上流莺。如何唤的春愁醒？羞对画
屏。花间翡翠双双并，万虑生，独守着房栊静。
【秋夜月】思饯行，思饯行，亲把香醪赠，一曲琵琶《阳关令》。春衫上泪
湿君曾，番成做画饼，似银瓶坠井。
【东瓯令】人何在，梦难成。永远山遥不计程，雕鞍宝马无踪影。他那里胡
行径，朱颜绿鬓易凋零，无奈痛伤情。
【金钱花】想你掩耳偷铃，为你缄口如瓶。待君归兮细评论，夫妻债雁同鸣，
欢会事凤和鸣。
【尾】金钗钿盒重新整，翠被香温叙旧情，鲛绡带绾重再整。　四时思慕
柳径花溪，梅梢褪粉丽日迟，桃杏芬芳蜂媒蝶使。树拖烟笼绿柳，柳花绵片
片飞。为咱思念伊，恐怕春又归。
【东瓯令】花容貌，柳颦眉，云鬓堆鸦，温柔旖旎。方才款步我这金莲浸罗
袜冷，腾腾困困娇无力。雕栏曲槛，游蜂粉蝶飞，婷婷袅袅欲缓迟。
【四团花】懒懒愁画眉，看看身渐蠃，情书欲写无凭寄。不见才郎，何时归
至。把阑干遍倚，将花头倦折。莺声呖呖，芳心自知。
【东瓯令】薰风至，火云飞，则见那萱草葵榴初绽蕊。炎天酷暑浑无寐，迷
迷闷闷醒如醉。自怜月下月下影儿随，悒悒怏怏懒入罗帏。
【梧桐树】泪暗垂，添憔悴，渐渐的这腰肢掩过裙儿衤至。一声、一声，塞
雁、塞雁，伤泪滴，远望云山，信杳音稀。未知多情把奴山盟记，莫得要再求，
再求新亲配美。
【东瓯令】梧桐叶，晚风吹，则这无限的离情我便分付与谁？蓦听的阶下数
声寒蛩叫，扑扑簌簌红叶儿坠。碧天寒雁听了感伤悲，凄凄凉凉越添病疾。
【浣溪沙】雪片飞，寒风起，闷恹恹自守孤帏。薄衾寒浸透香肌，盼情人阻
隔何日归。戍楼悠悠《三弄》品，气丝丝废寝忘食。鸾笺锦字诉与别离，痛伤情
泪痕湮透湿。
【东鸥令】朔风紧，冻云垂，灵鹊儿檐间喳喳的来报喜。不承望今夜画堂里
刚刚的重完全，双双共入罗帏里。欢娱无奈被这晓鸡啼，咭咭聒聒好梦惊回。
【尾声】想才郎难相会，关山遥远几时回，眼望天涯身化灰。
青桐道中值雨凡数里舟行久之颇有江湖之思二
张耒（宋代）

冥冥烟外鸟飞归，野老得鱼收网回。
隔浦断霞沉欲尽，半弯新月出云来。
寿吕缦翁四首 其三
林朝崧（清代）

笠屐飘然入画图，可人风貌本清癯。邴原北海称龙腹，庞统南州号凤雏。

晚岁手还勤执卷，平生口不解呼卢。时危且喜先畴在，种秫栽粳课仆夫。
跋天台王仲言乞米诗
杨万里（宋代）

改言缩项更长腰，黄独青精也绝苗。尚有囊中餐玉法，蓝田山里过明朝。
题赵令穰秋村暮霭图四首 其三
柯九思（元代）

秋水微茫鸿雁哀，短桥曲渚锦林开。疏林欲下斜阳色，一抹青山入望来。
鞦韆
沈括（宋代）

香入熏炉禁火天，芙蓉深苑斗秋千。身轻几欲随风去，却恨恩深不得仙。
寄劝俗兄弟二首·其一
法照（唐代）

同气连枝各自荣，些些言语莫伤情。
一回相见一回老，能得几时为弟兄。
饯泽州卢使君赴任
苏颋（唐代）

闻道降纶书，为邦建彩旟。政凭循吏往，才以贵卿除。

词赋良无敌，声华蔼有馀。荣承四岳后，请绝五天初。

关路通秦壁，城池接晋墟。撰期行子赋，分典列侯居。

别望喧追饯，离言系惨舒。平芜寒蛩乱，乔木夜蝉疏。

寥泬秋先起，推移月向诸。旧交何以赠，客至待烹鱼。
玉楼春（雪中无酒，清坐寒冷，承观使大尉与宾客酬唱谨和）
曾觌（宋代）

江天暝色伤心目。冻鹊争投林下竹。四垂云幕一襟寒，片片飞花轻镂玉。

美人试按新翻曲。点破舞群春草绿。融尊侧倒也思量，清坐有人寒起粟。
句
李庆孙（宋代）

轴装曲谱金书字，树记花名玉篆牌。
枢密王左丞宅新菊
刘筠（宋代）

东阁留嘉客，寒葩艳晓光。
秋风自萧瑟，台座对荧煌。
丽夺双南价，清含九畹香。
嵰州霜荐味，太液鹄分裳。
已助蜂成蜜，还随蚁泛觞。
俯临辉艾绶，佩服间萸房。
节物传荆俗，诗情掩谢塘。
更期松偃盖，永奉太清方。
怀归诗 其二
刘敞（宋代）

淮水洋洋兮，去我无梁。匪淮无梁兮，此焉翱翔。
穿云径
黄乔松（清代）

人行云亦行，人住云未住。杳然不见人，但见云来去。

盘旋入层云，人声落空翠。
题沈亭丈画竹二首 其二
章烜（清代）

枝摇箨脱听有声，笔刀手铁天然成。夜来风雨洒窗北，纵横四壁龙蛇行。
初秋
顾与沐（明代）

新凉徐步好，落叶始知秋。松月北窗静，水云南浦幽。

有情聊取醉，多病不禁愁。徙倚看清景，空阶萤火流。
春秋宫词 其三 弄玉
章钟祜（清代）

求凰一曲寓吹箫，骑凤同升碧汉遥。不识阿翁来觐帝，钧天醉后可相邀。
喜雪六首
陈造（宋代）

淮春之楼高突兀，凭栏小耐寒如割。
平湖穹山两西子，爱此鲜如巧涂抹。
回首斜阳照屋梁，玉际坤舆尚摧压。
今宵更呼甓社龙，高挂明珠照空阔。
庆佳节（双调）
张先（宋代）

芳菲节。芳菲节。天意应不虚设。对酒高歌玉壶阙。慎莫负、狂风月。

人间万事何时歇。空赢得、鬓成雪。我有闲愁与君说。且莫用、轻离别。